CELEX: 32017R0358
Language: et
Date: 2017-02-28 00:00:00
Title: Komisjoni rakendusmäärus (EL) 2017/358, 28. veebruar 2017, millega kinnitatakse toimeaine akrinatriini heakskiitmise tingimused, nagu need on sätestatud rakendusmääruses (EL) nr 540/2011 (EMPs kohaldatav tekst )

1.3.2017   
            
            
               ET
            
            
               Euroopa Liidu Teataja
            
            
               L 54/6
            
         KOMISJONI RAKENDUSMÄÄRUS (EL) 2017/358,
   28. veebruar 2017,
   millega kinnitatakse toimeaine akrinatriini heakskiitmise tingimused, nagu need on sätestatud rakendusmääruses (EL) nr 540/2011
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõike 2 punkti c,
   ning arvestades järgmist:
   
               (1)
            
            
               Toimeaine akrinatriin on määruse (EÜ) nr 1107/2009 kohaselt heaks kiidetud komisjoni rakendusmäärusega (EL) nr 974/2011 (2) ja loetletud komisjoni rakendusmääruse (EL) nr 540/2011 (3) lisa B osas. Rakendusmääruse (EL) nr 540/2011 lisa B osa 19. reas on märge: „lubatud kasutada ainult insektitsiidi ja akaritsiidina kogustes, mis ei ületa 22,5 g/ha ühe kasutamiskorra kohta“.
            
         
               (2)
            
            
               8. mail 2012 esitas äriühing Cheminova A/S, kelle taotlusel akrinatriin heaks kiideti, taotluse toimeaine akrinatriini heakskiitmise tingimuste muutmiseks, et kõnealuse toimeaine kasutamine insektitsiidi ja akaritsiidina oleks lubatud ilma koguselise piiranguta. Taotlusele oli lisatud kasutuse puhul taotletava laiendamisega seotud teave. Taotlus esitati Prantsusmaale, kes oli komisjoni määrusega (EÜ) nr 1490/2002 (4) nimetatud referentliikmesriigiks.
            
         
               (3)
            
            
               Prantsusmaa hindas taotleja esitatud teavet ning koostas esialgse hindamisaruande addendumi. Selle addendumi edastas Prantsusmaa 5. novembril 2012 komisjonile ning lisas addendumi koopia Euroopa Toiduohutusametile (edaspidi „toiduohutusamet“).
            
         
               (4)
            
            
               Toiduohutusamet edastas addendumi taotlejale ja liikmesriikidele, avaldas selle ning andis võimaluse esitada kirjalikke märkusi 60 päeva jooksul.
            
         
               (5)
            
            
               Arvestades esialgse hindamisaruande addendumit, võttis toiduohutusamet 21. novembril 2013 (5) vastu järelduse akrinatriini piiranguteta kasutamise kohta insektitsiidi ja akaritsiidina.
            
         
               (6)
            
            
               Toiduohutusamet edastas oma järelduse taotlejale, liikmesriikidele ja komisjonile ning avaldas selle. Võttes arvesse referentliikmesriigi koostatud esialgse hindamisaruande addendumit ning toiduohutusameti järeldusi, esitas komisjon alalisele taime-, looma-, toidu- ja söödakomiteele läbivaatamisaruande ja määruse eelnõu.
            
         
               (7)
            
            
               Taotlejale anti võimalus esitada märkusi akrinatriini kohta esitatud läbivaatamisaruande (sh addendumi) kohta. Taotleja esitas oma märkused ja neid on põhjalikult kaalutud. Vaatamata taotleja esitatud väidetele jäid põhjenduses 8 nimetatud probleemid siiski lahendamata.
            
         
               (8)
            
            
               Läbivaatamisaruande ja muude kõnealuses küsimuses õigusloome seisukohast tähtsust omavate tegurite põhjal järeldatakse, et taotleja esitatud täiendavad andmed ei võimalda kõrvaldada konkreetseid kahtlusi, mille tulemusena kehtestati akrinatriini kasutamise koguseline piirang nii, et toimeaine sisaldus taimekaitsevahendi kasutamisel ei ületaks 22,5 g/ha. Akrinatriin on väga mürgine kaladele ja veeselgrootutele ning luba selle kasutamiseks praegu kehtivates kogustes nõuab isegi juba põhjalikke meetmeid riskide vähendamiseks. Taotleja esitatud uued andmed ei osutanud sellele, et toimeaine kasutamise koguse ja sellest tuleneva kokkupuute kavandatud olulise suurendamise tagajärjel oleks asjaomastele veeorganismidele avalduv risk vastuvõetav. Kokkuvõttes järeldab toiduohutusamet teavitaja poolt esitatud kinnitava teabe põhjal, et toimeaine kasutamine suuremates kogustes tooks sihtliiki mittekuuluvate lülijalgsete puhul kaasa suure riski, mis kinnitab veelkord, et asjaomaseid koguseid ei saa suurendada.
            
         
               (9)
            
            
               Seega ei ole tõendatud, et eelduste kohaselt oleksid akrinatriini sisaldava taimekaitsevahendi puhul määruse (EÜ) nr 1107/2009 artikli 4 lõikes 3 sätestatud nõuded üldjoontes täidetud, kui akrinatriini sisaldavat taimekaitsevahendit kasutatakse insektitsiidi või akaritsiidina, ilma et puuduksid koguselised piirangud.
            
         
               (10)
            
            
               Toimeaine akrinatriini heakskiitmise tingimused, mis on sätestatud komisjoni rakendusmääruse (EL) nr 540/2011 lisa B osa 19. reas, tuleb seega kinnitada.
            
         
               (11)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Heakskiidu tingimuste kinnitamine
   Toimeaine akrinatriini heakskiitmise tingimused, mis on sätestatud komisjoni rakendusmääruse (EL) nr 540/2011 lisa B osa 19. reas, on kinnitatud.
   Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. veebruar 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni 29. septembri 2011. aasta rakendusmäärus (EL) nr 974/2011, millega kiidetakse heaks toimeaine akrinatriin kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa ja komisjoni otsust 2008/934/EÜ (ELT L 255, 1.10.2011, lk 1).
   
      (3)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
   
      (4)  Komisjoni 14. augusti 2002. aasta määrus (EÜ) nr 1490/2002, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi kolmanda etapi täiendavad üksikasjalikud rakenduseeskirjad ning muudetakse määrust (EÜ) nr 451/2000 (EÜT L 224, 21.8.2002, lk 23).
   
      (5)  Conclusion on the peer review of the pesticide risk assessment of the active substance acrinathrin. EFSA Journal 2013;11(12):3469. Kättesaadav internetis: www.efsa.europa.eu/efsajournal.htm